**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.10.2022, ora 08:00 – 26.10.2022, ora 08:00**

1. *SITUAŢIA HIDROMETEOROLOGICĂ*

1. Situaţia şi prognoza hidrologică pe râurile interioare şi Dunăre din 26.10.2022, ora 07:00

RÂURI

Debitele au fost în general staționare, exceptând râurile din bazinele hidrografice: Crișul Repede, Crișul Negru, bazinele superioare și mijlocii ale Someșului Mic și Arieșului unde au fost în scădere.

Datorită precipitațiilor, în general slab cantitativ, căzute în interval, s-au produs ușoare creșteri de debite pe unele râuri mici din Maramureș și nordul Transilvaniei.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Someșul Mic, Arieş, cursul Mureșului, cursul Someșului aval s.h. Dej, unii afluenți din bazinele superioare ale Argeşului, Ialomiței, pe cursurile superioare ale Vișeului, Izei, Turului, Barcăului, Crişurilor, Trotuşului şi pe cursul superior şi mijlociu al Bistriţei și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Rm. Sărat, Bârlad şi Jijia.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând cursurile mijlocii și inferioare ale Someșului și Mureșului unde vor fi în scădere.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în ţară (secţiunea Baziaş) în intervalul 25 – 26.10.2022 a fost staţionar având valoarea de 2600 m3/s, sub media multianuală a lunii octombrie (3850 m3/s).

În aval de Porţile de Fier debitele au fost în scădere.

Debitul la intrarea în țară (secțiunea Baziaș) va fi în scădere (2500 m3/s).

În aval de Porțile de Fier debitele vor fi în scădere.

2. Situaţia meteorologică în intervalul 25.10.2022, ora 09:00 –26.10.2022, ora 06:00

ÎN ŢARĂ

Vremea a fost caldă pentru această dată, chiar deosebit de caldă în regiunile extracarpatice, unde abaterea pozitivă față de mediile climatologice a fost de până la 10...12 grade. Cerul a fost mai mult noros în jumătatea de nord a țării, iar în rest, înnorările a fost temporare. A plouat slab în Maramureș, local la munte, în Transilvania, Crișana și Moldova și izolat în Oltenia, Muntenia și Dobrogea. Noaptea, în nord-vest și nord-est, pe suprafețe mici, ploile au fost însoțite de descărcări electrice. Vântul a suflat slab și moderat, cu ușoare intensificări la munte, precum și în centu și sud-vest. Temperaturile maxime s-au încadrat între 13 grade la Târgu Lăpuș, Dej, Bistrița și Toplița și 27 de grade la Calafat, Zimnicea, Călărași, Fetești, Cernavodă, Medgidia și Adamclisi. La ora 06 se înregistrau valori de temperatură cuprinse între 5 grade la Voineasa, Apa Neagră, Târgu Logrești și Curtea de Argeș și 17 grade la Constanța-dig. În orele dimineților, pe arii restrânse în Transilvania, Maramureș și Banat a fost ceață.

*Observații: de ieri dimineață de la ora 6 au fost în vigoare 3 atenționări cod galben pentru fenomene meteorologice periculoase imediate, emise după cum urmează: 2 de către SRPV Sibiu și 1 de către SRPV Timișoara.*

LA BUCUREŞTI

Vremea a fost deosebit de caldă pentru această dată. Cerul a fost variabil, iar vântul a suflat slab și moderat. Temperatura maximă a fost de 25 de grade la Afumați și Filaret și de 26 de grade la Băneasa, abaterea față de media climatologică fiind de 9...10 grade. La ora 06 se înregistrau 10 grade la Băneasa, 13 grade la Filaret și 14 grade la Afumați.

3. Prognoza meteorologică în intervalul 26.10.2022, ora 09:00 –27.10.2022, ora 09:00

ÎN ŢARĂ

Valorile termice vor fi în scădere în cea mai mare parte a țării, însă vremea se va menține mai caldă decât în mod normal, mai ales în sudul și sud-estul țării. Cerul va fi variabil, cu înnorări temporare și izolat ploi slabe, ziua, în nordul, centrul, estul teritoriului și la munte. Vântul va sufla slab și moderat, cu ușoare intensificări până spre orele serii în zona montană înaltă, în Moldova și în Delta Dunării. Temperaturile maxime vor fi cuprinse între 15 și 25 de grade, iar cele minime în general între 3 și 11 grade. Dimineața și noaptea, în zonele joase de relief, pe alocuri va fi ceață.

LA BUCUREŞTI

Valorile termice vor scădea față de intervalul precedent, însă vremea va fi cu mult mai caldă decât în mod obișnuit. Cerul va fi variabil, iar vântul va sufla slab și moderat. Temperatura maximă va fi de 22...24 de grade, iar cea minimă de 7...10 grade.

1. *CALITATEA APELOR*

1. Pe fluviul Dunărea

Nu au fost semnalate evenimente deosebite.

2. Pe râurile interioare

Nu au fost semnalate evenimente deosebite.

3. Pe Marea Neagră

Nu au fost semnalate evenimente deosebite.

1. *ALIMENTĂRI CU APĂ*

*Administraţia Bazinală de Apă Prut Bârlad*

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele: - S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin încetarea livrării apei din sursa r. Miletin – ac. Halceni;

- SC ACVACOM SRL Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- SC MIHPES SRL Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor.

Se menţine aplicarea Planului de restricţii în alimentarea cu apă pentru piscicultură prin reducerea debitului la sursa r. Ezareni - ac. Ezareni, corespunzător treptei III, începând cu data de 01.09.2022, pentru Staţiunea de Cercetare Dezvoltare pentru Acvacultură şi Ecologie Acvatică Horpaz.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui din acumularea Soleşti;

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti.

1. *CALITATEA MEDIULUI*
2. În domeniul aerului

*Agenţia Naţională pentru Protecţia Mediului* informează că, din rezultatele analizelor efectuate pentru data de 24.10.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-9, B-14 şi B-27. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

*Agenţia pentru Protecţia Mediului Timiş* informează despre producerea, în data de 21.10.2022, la ora 10:30, unei poluări accidentale a aerului cu o cantitate de aproximativ 4000 mc de gaze, în zona localităţii Nerău, judeţul Timiş, din cauza unei avarii la colectorul de distribuţie gaze LTS Calacea – Sânnicolau Mare, care aparţine operatorului Expert Petroleum. S-a izolat tronsonul de colector avariat şi s-a remediat prin montarea unei şarniere.

1. În domeniul solului şi vegetaţiei

Nu au fost semnalate evenimente deosebite.

1. În domeniul supravegherii radioactivităţii mediului

*Agenţia Naţională pentru Protecţia Mediului* informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.10.2022-25.10.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. În municipiul Bucureşti

Nu au fost semnalate evenimente deosebite.

Direcția Comunicare